Publication: Magyar Közlöny
Issue: MK-2009-72 (Year: 2009, Number: 72)
Era: 2004-2010
Section: 2. számú melléklet a 25/2009. (V. 27.) OKM rendelethez
Paragraph Index: 221

3. Tájékozódás az élő és élettelen természetről 3.1. Az anyag Tudjon konkrét példákon keresztül az anyag és a tárgy között különbséget tenni. Legyen képes az anyagfajták különbözőségeit felismerni és megadott szempont szerint azokat csoportosítani. Vegye észre az anyagfajta és a használat közti összefüggéseket. Legyen képes egyszerű anyagok technikai formálására, egyszerű használati tárgy (pl. játék növényi termésekből) készítésére. Ismerje meg vizsgálódásaival a közvetlen környezetében előforduló fontosabb élőlényeket és élettelen dolgokat. Ismerje fel az anyagok különböző halmazállapotát és a víz halmazállapot-változásait. Legyenek elképzelései az anyagok összetettségéről, pl. tudjon egyszerű keveréket, oldatot készíteni. 3.2. Energia Legyen tapasztalata a természetben előforduló, érzékszervi úton vizsgálható alapvető jelenségek, folyamatok közötti kölcsönhatásokról. Legyen képes felismerni és tanítói segítséggel néhány szóval megfogalmazni a természeti jelenségek változásának okait. Tudatosuljon benne, hogy a technikai eszközöket működtető anyagok készletei végesek, ezért takarékosan kell bánni az anyagokkal és az energiaforrásokkal. 3.3. Információ Legyen képes a szűkebb környezetében lévő tárgyak és élelmiszerek érzékelhető tulajdonságainak megtapasztalására. Tudjon érzékszervi úton és méréssel információt szerezni a környezetében lévő tárgyakról, élőlényekről és az így szerzett ismeretekkel összehasonlításokat végezni. Tanítói segítséggel tájékozódjon gyermekenciklopédiákban, -lexikonokban. 3.4. A tér Tudjon tájékozódni térben. Legyen képes távolságokat saját testéhez viszonyítani és megmérni. Legyen képes irányokat megadni viszonyítással. Tudjon tájékozódni a lakóhelyén, és egyszerű útvonalrajzok alapján. 3.5. Idő és a mozgás Tudjon tájékozódni a mindennapok időviszonyaiban. Szerezzen gyakorlatot az idő becslésében és mérésében. Ismerje és használja az idő tagolására szolgáló kifejezéseket: perc, óra, nap, hét, hónap, év. Tudja használni az idő viszonyítására szolgáló kifejezéseket: amikor kicsi (óvodás stb.) voltam, amikor szüleim gyerekek (fiatalok stb.) voltak, amikor a nagyszüleim gyerekek stb. voltak, nagyon régen. Tudjon az időben viszonyításokat végezni (pl. előbb, később, ugyanakkor, most, régebben, nagyon régen) és eseményeket, jelenségeket, tárgyakat, személyeket időrendbe állítani. Ismerje a napszakok, évszakok váltakozását. Tudja, hogy az idő múlása hatással van az élőlényekre, azok is megváltoznak. 3.6. Lakóhely, Magyarország Ismerje meg az iskolája, a lakóhelye múltjának egyes eseményeit, szokásait és az iskolai élet legfontosabb szabályait. Ismerje a lakóhely természeti adottságait és az emberek életét lakóhelyén régen és most, valamint a nemzeti ünnepeinkhez és jelképeinkhez kapcsolódó eseményeket. Alkalmazza a viselkedési és illemszabályokat. Ismerje meg a biztonságos közlekedés rá vonatkozó szabályait. Tudja, hogyan előzheti meg a baleseti helyzeteket. 3.7. Rendszer Legyen képes a környezetében megfigyelhető természetes és mesterséges rendszerek felismerésére (pl. tárgyak, jelenségek összetartozása, élőlények és környezetük). 2009/72. szám 3.8. Az élet Legyen elképzelése az élet értelmezésére, el tudja választani az élőt az élettelentől. Legyenek elemi ismeretei a születéssel és az egyedfejlődéssel kapcsolatban. Legyen képes az élőlények főbb jellemzőit megfigyelni, elmondani, lerajzolni és néhány mondatban leírni. Tudjon élőlényeket egyszerű csoportokba (pl. növény–állat–ember, emlős–madár, fásszárú–lágyszárú) sorolni. Ismerje testének felépítését, működését és az egészséges fejlődéshez szükséges élelmiszereket, az egészséges életmód feltételeit. Figyelje saját testének működését, és ismerje fel az egészségestől eltérő változásokat, a betegség tüneteit. Rendelkezzen az egészsége megőrzéséhez szükséges higiénés szokásokkal, tudja, mit kell tenni szervezete egészséges fejlődése érdekében. Fogadja el a testi fogyatékkal élő embereket, alakuljon ki irántuk segítőkész magatartás. Becsülje meg környezete értékeit. Ismerje a környezetét szennyező anyagokat. Lássa be, hogy a környezet állapota hatással van minden élőlény életére és az ember egészségére. Gyakorolja azokat a tevékenységeket, amelyek az otthon, a lakóhely, a szülőföld szeretetéhez vezetnek. Témakörök, óraszámok a témakörökhöz

Source: https://magyarkozlony.hu/hivatalos-lapok/4559d516f6e31f733f042f9eea3ea96b48ce8ba2/dokumentumok/0d07dc151ac9189a7b073bd52d17093e55227c3d/letoltes